Harry, Meghan sukkel glo om huur by te bringFrogmore Cottage, binnekort Harry en Meghan se heeltydse en glo enigste woonplek. Foto: Facebook Die hertog en hertogin van Sussex gaan na verwagting binnekort hul woning in die Cotswolds, ŉ landelike gebied in Suid-Sentraal-Engeland, ontruim omdat hulle na bewering nie meer kan bekostig om vir twee woonplekke te betaal nie. Die egpaar het in die aanloop tot hul troue verlede jaar ŉ twee jaar- huurkontrak van sowat R45 miljoen geteken vir die gewese plaashuis in ŉ prentjiemooi dorpie en die meeste naweke daar deurgebring, berig Daily Mail. Meghan het bekendgemaak sy verwag haar eersteling in April. Foto: Facebook Vriende sê dit gee hulle geleentheid om weg te kom van die “goudvisbak” van die koninklike lewe in Kensington-paleis, waar hulle in Nottingham Cottage met sy twee slaapkamers woon. Prins Harry en Meghan, wie se eersteling in April verwag word, sou na verwagting hul plattelandse huurhuis behou het nadat hulle in die Britse lente uit Londen na Frogmore Cottage op die koningin se Windsor-landgoed verhuis het. Maar die skinderkoerant beweer die paartjie het hul huurkontrak voortydig beëindig en beplan om nou al in Maart uit te trek. ŉ Bron beweer die twee sukkel om vir die instandhouding van twee eiendomme te betaal, veral omdat die opknappingswerk aan Frogmore Cottage soveel as R53 miljoen kan kos. Hoewel Britse belastingbetalers vir die grootste deel van die koste verantwoordelik is, moet Harry (34) en Meghan (37) selfs vir los en vaste goedere opdok.